Troels Lund Poulsen (V), 2025-05-22:
Tak for det.
Danmarksdemokraterne har fremsat forslag til folketingsbeslutning om, at hjemmeværnet skal deltage i Forsvarets Dag.
Danmarksdemokraterne foreslår, at man inden udgangen af folketingsåret 2024-25 sikrer, at hjemmeværnet får mulighed for at bidrage med informationer om hjemmeværnets opgaver og rekruttere unge til hjemmeværnet på Forsvarets Dag.
Det er jeg helt enig med Danmarksdemokraterne i.
Derfor støtter jeg faktisk også grundtanken i forslaget, da det er vigtigt, at mange unge får kendskab til hjemmeværnets virke og opgaver.
Jeg anerkender også, at der tidligere har været udfordringer med rekrutteringen af frivillige til hjemmeværnet, men som det også blev sagt af Danmarksdemokraternes ordfører, har der imidlertid i den seneste tid været en rekordstor interesse for hjemmeværnet med et stigende antal tilmeldinger, og det synes jeg vi alle sammen kan være rigtig glade for.
Jeg er så ikke helt overbevist om, at vi mest hensigtsmæssigt bruger forsvarets og hjemmeværnets ressourcer bedst ved at have fast deltagelse for hjemmeværnet ved Forsvarets Dag.
Hjemmeværnet er allerede i dag en integreret del af Forsvarets Dag på linje med forsvarets tre værn, men der er i dag ikke krav om, hvor de ansatte ved Forsvarets Dag kommer fra, om det så er forsvaret eller hjemmeværnet.
På Forsvarets Dag informeres de unge om indkaldelse til værnepligtstjeneste, forskellige tjenesteforhold, uddannelse, ansættelse og muligheder for at være frivillig i hjemmeværnet.
Denne information gives både som en samlet briefing til alle unge og som en individuel vejledning af de rekrutteringsvejledere, som der er ved Forsvarets Dag.
Forsvaret og hjemmeværnet har dygtige medarbejdere og frivillige, og vi skal have endnu flere i årene, der kommer.
Det er allerede besluttet som en del af moderniseringen af Forsvarets Dag at styrke den individuelle vejledning til de unge.
Det gælder også vejledningen om hjemmeværnet.
Samtidig styrkes informationer om hjemmeværnet i den digitale og fysiske informationskampagne forud for Forsvarets Dag.
Hvordan de værnepligtige bedst anvendes efter værnepligten, er jo et helt centralt spørgsmål.
Rekrutteringen til hjemmeværnet er et af de elementer, der kan prioriteres efter endt værnepligtstjeneste.
Det skal også ses i sammenhæng med de øvrige spor i den historiske opbygning af kampkraft, som forsvaret er i gang med.
Det er forhandlinger i forligskredsen, som danner baggrund for det.
Jeg tænker også, at det er bedst egnet til, at vi kan drøfte det der.
Men som jeg har sagt, synes jeg ikke, at det er den bedste og mest rigtige anvendelse af ressourcerne i det danske forsvar og beredskab, at vi stiller krav til, at der fast skal være repræsentanter fra hjemmeværnet til stede på Forsvarets Dag.
Derfor kan jeg heller ikke umiddelbart støtte beslutningsforslaget, da det efter min vurdering vil være uhensigtsmæssigt at indføre nye administrative krav i forhold til den her opgave.
Men når det så er sagt, synes jeg jo, at det kan give god mening også i det udvalgsarbejde, der foregår, at se på, hvordan man kan imødekomme nogle af de betragtninger, som der er, i forhold til at styrke oplysningsgrundlaget omkring hjemmeværnet.
Derfor vil jeg også klart anbefale, at man jo kan gå videre i forhold til en beretning, der jo så videre kan danne baggrund for hele det her spørgsmål, og som naturligt også føder ind i det, når forligskredsen på forsvarsområdet senere skal diskutere de nye og forbedrede vilkår i forhold til at styrke det danske hjemmeværn.